Nemulțumiri majore pentru zeci de oameni din satul Bănești, comuna Fântânele. Aceștia s-au strâns joi în fața Primăriei Fântânele pentru a protesta față de ceea ce ei consideră un abuz grosolan.
Mai exact, pășunea satului Bănești a fost ocupată peste noapte de stânele cu oi ale unor crescători din satul vecin Fântânele. În aceste condiții, crescătorii de vaci din Bănești s-au văzut în imposibilitatea de a-și duce animalele la păscut.
Oamenii au mers la sediul primăriei pentru a cere explicații primarului.
”Ne-a spus să mergem cu vacile la munte și apoi a dispărut. A fost aici și președintele asociației crescătorilor de animale din comună, care ne-a vorbit extrem de urât și ne-a jignit. De ce să vină animalele din alte sate să pască pe imașul satului Bănești?”, s-au întrebat furioși localnicii.
Oamenii recunosc că nu au nici un contract de concesiune pentru pășunea satului, dar spun că asta nu înseamnă că oamenii nu își pot duce animalele la păscut.
Între timp, în lipsa unui loc de pășunat, vacile crescătorilor din Bănești au fost plimbate joi pe străzile și ulițele satului într-un spectacol de-a dreptul caraghios.
Localnicii spun că urmau să meargă la ședința de Consiliu Local Fântânele pentru a cere socoteală pentru această situație care îi lasă fără imaș de pășunat animalele tocmai acum, la final de primăvară.